అమర్ కుమార్ బౌరి

అమర్ కుమార్ బౌరి జార్ఖండ్ రాష్ట్రానికి చెందిన రాజకీయ నాయకుడు. ఆయన రెండుసార్లు శాసనసభకు ఎన్నికై 16 అక్టోబర్ 2023 నుండి జార్ఖండ్ శాసనసభలో ప్రతిపక్ష నాయకుడిగా ఉన్నాడు.
జననం, విద్యాభాస్యం 
అమర్ కుమార్ బౌరి 1978లో జార్ఖండ్‌ రాష్ట్రం, బొకారో జిల్లా, చందంకియారిలో జన్మించాడు. ఆయన 1994లో ఆర్‌డి టాటా హైస్కూల్ జంషెడ్‌పూర్ నుండి మెట్రిక్యులేషన్, 1997లో కో-ఆపరేటివ్ కాలేజ్ జంషెడ్‌పూర్ నుండి ఇంటర్‌, జంషెడ్‌పూర్ కోఆపరేటివ్ కాలేజీ నుండి గ్రాడ్యుయేషన్ పూర్తి చేసి 2005లో రాంచీ యూనివర్శిటీ నుండి హిస్టరీలో పోస్ట్ గ్రాడ్యుయేషన్, 2008లో హజారీబాగ్ వినోభా భావే యూనివర్సిటీ నుండి బ్యాచిలర్ ఆఫ్ ఎడ్యుకేషన్ పూర్తి చేశాడు. 
రాజకీయ జీవితం
అమర్ కుమార్ బౌరి 2004లో జరిగిన శాసనసభ ఎన్నికలలో చందంకియారి శాసనసభ నియోజకవర్గం నుండి స్వతంత్ర అభ్యర్థిగా పోటీ చేసి ఓడిపోయాడు. ఆయన ఆ తరువాత జార్ఖండ్ వికాస్ మోర్చా (ప్రజాతాంత్రిక్) పార్టీలో చేరి 2009 అసెంబ్లీ ఎన్నికలలో ఆ పార్టీ టిక్కెట్‌పై పోటీ చేసి తన సమీప ప్రత్యర్థి ఆల్ జార్ఖండ్ స్టూడెంట్స్ యూనియన్ అభ్యర్థి ఉమాకాంత్ రజక్ చేతిలో 3517 ఓట్ల తేడాతో ఓడిపోయాడు. 

అమర్ కుమార్ బౌరి 2014 అసెంబ్లీ ఎన్నికలలో తిరిగి పోటీ చేసి జార్ఖండ్ వికాస్ మోర్చా (ప్రజాతాంత్రిక్) పార్టీ టిక్కెట్‌పై పోటీ చేసి తన సమీప ప్రత్యర్థి ఆల్ జార్ఖండ్ స్టూడెంట్స్ యూనియన్ అభ్యర్థి ఉమాకాంత్ రజక్ పై 34,164 ఓట్ల మెజారిటీతో గెలిచి తొలిసారి ఎమ్మెల్యేగా ఎన్నికయ్యాడు. అయితే వెంటనే ఆయన మరో ఐదుగురు జార్ఖండ్ వికాస్ మోర్చా (ప్రజాతాంత్రిక్) పార్టీ ఎమ్మెల్యేలతో కలిసి బీజేపీ నేతృత్వంలోని ప్రభుత్వంలో చేరి 19 ఫిబ్రవరి 2015న రఘుబర్ దాస్ మంత్రివర్గంలో రెవిన్యూ & పర్యాటక శాఖ మంత్రిగా పని చేశాడు.

అమర్ కుమార్ బౌరి 2019లో జరిగిన శాసనసభ ఎన్నికలలో బీజేపీ అభ్యర్థిగా పోటీ చేసి గెలిచి 16 అక్టోబర్ 2023న జార్ఖండ్ శాసనసభలో ప్రతిపక్ష నేతగా నియమితులయ్యాడు.
మూలాలు

వర్గం:1978 జననాలు
వర్గం:భారతీయ జనతా పార్టీ రాజకీయ నాయకులు
వర్గం:జార్ఖండ్ రాజకీయ నాయకులు